Diari Oficial de la Generalitat Valenciana


Sumari del DOGV 6037, del 17-06-2009 (2009/6987)

RESOLUCIÓ de 12 de juny de 2009, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del Conveni marc de col·laboració entre el Centre Superior d'Investigació en Salut Pública i l'Agència Valenciana d'Avaluació i Prospectiva per a l'avaluació de la investigació.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6037

Data del DOGV
:   17-06-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/6987


Data del document
:   12-06-2009

Organisme emissor
:   Conselleria de Presidència

Tipus de document
:   Resolució

Descriptors 

:   * investigació mèdica
    * administració central
    * cooperació administrativa

RESOLUCIÓ de 12 de juny de 2009, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del Conveni marc de col·laboració entre el Centre Superior d'Investigació en Salut Pública i l'Agència Valenciana d'Avaluació i Prospectiva per a l'avaluació de la investigació.  
 [2009/6987]  
El Centre Superior d'Investigació en Salut Pública i l'Agència Valenciana d'Avaluació i Prospectiva han subscrit, després de la tramitació prèvia reglamentària, el 29 de maig de 2009, el Conveni marc de col·laboració per a l'avaluació de la investigació.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat en el Registre de Convenis de la Generalitat amb el número 0721/2009, i que figura com a annex d'esta resolució.  
València, 12 de juny de 2009.- El director general de Relacions amb Les Corts i Secretariat del Consell. Ángel Mompó Romero.  
Conveni marc de col·laboració entre el Centre Superior d'Investigació en Salut Pública i l'Agència Valenciana d'Avalució i Prospectiva per a l'Avaluació de la Investigació.  
 València, 29 de maig de 2009  
Reunits  
D'una part, Isabel Muñoz Criado, directora del Centre Superior d'Investigació en Salut Pública (CSISP), que actua en el seu nom i representació, per delegació atorgada per mitjà de la Resolució de 23 de febrer de 2009, del president del CSISP, amb domicili a València, avinguda de Catalunya, número 21.  
I d'una altra, Juan Manuel Badenas Carpio, director general de l'Agència Valenciana de d'Avaluació i Prospectiva (AVAP), actuant en nom i representació de la mateixa, en l'exercici de les facultats previstes en l'article 9.2.f del Decret 6/2008 del Consell, pel qual s'aprova el Reglament de l'AVAP.  
Reconeixen entre ells la capacitat i competència per a obligar-se en este conveni.  
Exposen  
Que, de conformitat amb la Llei 4/2005, de 17 de juny, de la Generalitat, de Salut Pública de la Comunitat Valenciana, el Centre Superior d'Investigació en Salut Pública, té a càrrec seu l'execució de la Política de la Conselleria de Sanitat amb relació a la investigació en salut pública.  
Que l'AVAP, d'acord amb la Llei 5/2006, de 25 de maig, de la Generalitat, de creació de l'AVAP, té entre els seus fins i funcions, l'avaluació dels programes tecnològics, empresarials, d'investigació i de desenrotllament.  
De conformitat amb el que establixen els articles 23 i 25 de la Llei 2/2009, de 14 d'abril, de la Generalitat, de Coordinació del Sistema Valencià d'Investigació Científica i Desenrotllament Tecnològic, en el Marc d'Investigació i Desenrotllament Tecnològic de la Comunitat Valenciana (MIDESTE) l'avaluació ex ante de la qualitat i eficàcia dels projectes d'investigació científica i tecnològica, així com de la capacitat competitiva dels investigadors i dels grups d'investigació, serà realitzada per l'Agència Valenciana d'Avaluació i Prospectiva.   
Així mateix, de conformitat amb la Llei 2/2009, abans citada, l'avaluació ex post de la qualitat dels resultats i de l'eficàcia dels projectes d'investigació i de desenrotllament tecnològic serà obligatòria en el Marc d'Investigació i Desenrotllament Tecnològic de la Comunitat Valenciana, sent realitzada per l'AVAP.  
En l'avaluació ex ante, a fi d'assegurar la imparcialitat, l'objectivitat i l'anonimat de les avaluacions en el si del Marc d'Investigació i Desenrotllament Tecnològic de la Comunitat Valenciana, s'observaran les regles següents:  
a) Els avaluadors tindran la mateixa qualificació i experiència, o superior, que els científics o tecnòlegs avaluats.  
b) La tasca d'avaluació de l'activitat investigadora s'executarà amb estricta imparcialitat i objectivitat, amb criteris basats principalment en el mèrit científic en el cas de la investigació bàsica, o en l'oportunitat i el mèrit tecnològic i de mercat en el cas de la investigació aplicada. En tot cas, es protegirà l'anonimat dels avaluadors, i dels avaluats.  
En l'expedient administratiu hauran de constar, per mitjà d'un sistema d'identificació, els avaluadors que han actuat durant el procediment d'avaluació, a fi que les persones interessades puguen exercir els drets que tinguen reconeguts.  
c) Els òrgans decisoris en el procediment d'avaluació posaran a disposició de les persones avaluades els adequats mecanismes de revisió que es determinen reglamentàriament.  
En tot cas, els processos d'avaluació garantiran la confidencialitat, objectivitat i imparcialitat.  
Acorden  
Primer. Objecte del conveni  
Este conveni té el caràcter d'acord marc de col·laboració i és el seu objecte que servisca com a instrument per a l'encàrrec de gestió que realitze el Centre Superior d'Investigació en Salut Pública a l'Agència Valenciana d'Avaluació i Prospectiva per a l'avaluació de la seua activitat investigadora, la del personal encarregat de realitzar les tasques d'investigació i altres funcions de suport, així com avaluar l'activitat exercida pel personal de l'organisme, els seus instituts i centres, sempre que esta es preveja en els convenis singulars que es deriven d'este conveni marc, tot això de conformitat amb el que disposa la legislació aplicable i, especialment, en l'article 15 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
Segon. Procediment   
L'AVAP avaluarà l'activitat investigadora pròpia del Centre Superior d'Investigació en Salut Pública, sempre que s'establisca en un conveni singular que es derive del present conveni marc, seguint els criteris establits en la Llei 2/2009, de 14 d'abril, de la Generalitat, de Coordinació del Sistema Valencià d'Investigació Científica i Desenrotllament Tecnològic, en el Marc d'Investigació i Desenrotllament Tecnològic de la Comunitat Valenciana (MIDESTE) l'avaluació ex ante de de la qualitat i eficàcia dels projectes d'investigació científica i tecnològica, així com de la capacitat competitiva dels investigadors i dels grups d'investigació.  
Els criteris específics relatius al procediment d'avaluació s'establiran en el corresponent conveni singular.   
Tercer. Finançament del procés d'avaluació.  
El Centre Superior d'Investigació en Salut Pública finançarà els gastos que es deriven de l'avaluació que realitze l'AVAP en el marc d'este conveni i que s'establirà el corresponent conveni singular.   
Quart. Protecció de dades.   
L'AVAP es compromet al tractament de les dades de caràcter personal que represente la corresponent avaluació, d'acord amb els requeriments de la normativa en matèria de protecció de dades.   
Quint. Vigència i resolució.  
La vigència del present conveni és d'un any. No obstant això, s'entendrà renovat anualment, excepte denúncia expressa d'alguna de les parts amb una antelació mínima de dos mesos abans de la seua finalització o per imperatiu legal que implique la supressió del conveni i de l'encàrrec de gestió realitzada.  
En tot cas qualsevol de les parts podrà resoldre el present conveni, respectant el termini de denúncia prèvia establit en la present clàusula.  
Per l'Agència Valenciana d'Avaluació i Prospectiva: Juan Manuel Badenas Carpio   
Pel Centre Superior en Salut Pública: Isabel Muñoz Criado